정조 6년
壬寅四月十五日辰時。上御誠正閣。大臣備局堂上。引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。行副司直鄭好仁。江華留守金熤。工曹判書徐有慶。兵曹判書李性源。禮曹判書金魯鎭。刑曹判書徐有隣。漢城判尹鄭昌聖。咸春君李昌運。開城留守鄭昌順。行副司直李柱國。禮曹參判徐有寧。吏曹參判鄭一祥。兵曹參判蔡弘履。校理洪文泳。右承旨李亨元。假注書趙衍德。事變假注書李顯道。記注官金健修金鳳顯。以次進伏訖。命善等曰。近間聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。命善曰。好雨周洽。誠爲萬幸。而仰認聖慮。常切宵旰。故得此霈然之喜。尤不勝欣幸矣。上曰。言念民事。實爲多幸矣。命善曰。昨見謄報。則湖南得雨頗多矣。上曰。大抵漢南。比他優得。而東道頗有不足之慮。其中楊州。尤爲不足矣。命善曰。臣聞楊州。亦得一鋤雨矣。上曰。開城府得雨亦多。果爲幾寸乎。昌順曰。測雨器爲四寸一分矣。命善曰。得雨四寸。亦云過矣。上曰。今雖得雨。麥農未免失稔。誠爲可悶矣。命善曰。秋麥則今幾向熟。而春牟則必有蘇醒之望矣。第聞老農質言。今年必致大熟云。此言足可信驗。而在前庚戌。亦爲麥歉而秋登矣。上曰。近日刑曹事。不可事小而置之。故今日召見卿等。欲言此事矣。權䎸事。卿等亦已聞之乎。命善等曰。今番刑曹究覈。旣嚴且祕。尙未聞顚末之如何。而俄於閤外。臣問於刑判。則刑判只以䎸之向上不道之說傳及。故臣始得略聞之矣。上曰。䎸之所供。窮凶極惡。專是不道之說。而刑判有不忍仰奏。只以不道二字陳達。故予亦驚心。而不復詳問。究其情狀。一則向上不道。二則網打一邊之計也。已料其情跡之專出誣人。故卽令秋判。四次開坐。受其誣服。渠雖曰願以狂易遲晩。而狂易亦逆。此等之類。固當不待時用律。而見今用刑非時。且値展拜隔日。故姑爲置之。而此必亟誅。然後無故之人。必當慰安。而此亦生道殺人之意也。命善曰。臣自聞此事。骨顫心寒。無復仰達。而以人子向親之情論之。惡言遽及於父兄。則猶尙切憤。況聞向上不道之言。寧不憤痛。不可以誣服取招而止。移送王府。嚴問得情。宜矣。樂性曰。雖以國體言之。不可以刑曹取服而止。自禁府一問。斷不可已也。福源曰。聖意雖出於鎭安。而旣曰向上不道。則豈但以刑曹治之乎。命植曰。近來人心不淑。至有此等凶逆之類。種種干犯。誠極驚心。而此不可以刑曹罪人論斷。亟令禁府。嚴問。宜矣。文泳曰。此不嚴問。國體亦有損傷之慮。自金吾究覈正法。決不可已也。好仁曰。此不可以誣服正法。而雖是誣服。亦當自禁府一問矣。有隣曰。此是臣曹不可擅決之事矣。僉曰。臣等伏聞此事。不勝驚惋。聖念雖出於鎭安。賊情難測。其如何。卽令王府。嚴査用法。宜矣。上曰。究其心術。予實莫曉。自中一流。欲爲網打者。極涉怪駭。必施肆市之典。然後可謂鎭安之道矣。福源曰。只取誣服。徑用典刑。則人心擧懷疑懼。必非鎭安之道矣。命善曰。擧兵之逆。古或有之。而至於此賊之凶說。往牒所無。以臣則逆臣。以民則亂民。渠雖以誣招自服。而無根之言。渠敢白地做出乎。必有根脈。更令取服。面質得情。宜矣。上曰。若令王府推覈。則必多傷人。是甚可悶。寧或失刑。豈可更訊。大抵朝家。不施誣人之律。故又出此等之人。雖曰孤雛腐鼠。不可不用法矣。有隣曰。聞其所供。則當初言根。俱有所據矣。上曰。旣自秋曹。以誣人取服。則不必以禁府。更爲捧招矣。命善曰。不以禁府更加嚴覈。只以刑曹所捧誣服置法。則王章旣失得當。人心轉益拂鬱。臣等之請。不可不允從矣。上曰。日前自秋曹取服時。猶且辟左右以問。今於金吾訊問之際。罔測之說。又加一層。則誠極難處矣。熤曰。論其獄體。惟當嚴覈得情。以辨玉石。然後人心可定矣。上曰。取服時。其果施威以問乎。有隣曰。渠果直爲誣招。故不爲施威矣。上曰。當此迓續景命之時。殺之一字。豈可發言。而如或設鞫。則抑有鍜鍊之嫌。亦有干和之慮。予則爲世道深憂。亟欲用法。而此賊幾年以後。始發此言。是非逆節而何。旣曰誣招。則誣人惡逆。自做凶言。兩罪俱發矣。命善曰。不但自做凶言而已。必有根脈之事。使之一番面質。宜矣。樂性曰。推問得情。然後反側子庶可自安矣。上曰。此等之類。不幸又出。其在兵參之心。似必不安矣。弘履曰。臣未知有何等事情。而如此不道之類。必令嚴問究覈。然後臣心亦可自安矣。上曰。卿於平日。似知此人矣。弘履曰。臣果未見。而曾聞少時名下士云矣。命善曰。臣於數十年前。相見於泮中。而果是善文之人矣。上曰。戊戌菊製文體甚怪。似是窮儒。故仍賜初試。而聞是權極之四寸矣。命善曰。亦是權扶之姪也。福源曰。雖外邑綱常罪人。自禁府捧結案。然後始乃正法。則今於此賊。豈可誣服而止。一番窮査。斷不可已也。上曰。人或有所憎之人。而輒以告變誣引。則世豈有完人乎。此莫非不能端本而然。以近日言之。海西湖南嶺南事出。而俱是變怪事也。此後雖有眞箇告變。安知其眞假。而將無異於驪山烽矣。命善曰。嶺南人果是誣告。而海西則果有根因矣。今此罪人。必有所得聞而然。決非自做之言。適當藏刑之時。雖難卽地嚴鞫。移囚金吾。待用刑窮査。取服正法。宜矣。上曰。卿等之言如此。當移送金吾。而亦無更問之端矣。命善曰。然則刑曹啓目。當下批乎。上曰。唯。上曰。惠堂奉審後。似當來待閤外。入侍事。分付。顯道承命出。與鄭民始偕入進伏。命大臣奏事。命善曰。此北兵使李鼎炳狀啓也。以爲卽接沿邊大國人去來形止。則安原權管徐德麟。乾原權管徐毅麟。大國人之犯夜下去。宜乎問情。而泛然看過。狗三口中。漏報二口者。事極疎忽。當該兩權管。爲先罷黜。其罪狀。令攸司稟處爲請矣。邊境詗察。關係不輕。昧然失報。宜被重勘。安原前權管徐德麟。乾原前權管徐毅麟。令該府處之。何如。上曰。依爲之。出擧條命善曰。聞京畿監司李亨逵之言。向來所請加分穀。近因還民之漸多。頗有不足之慮。更得萬石。則優可分排。而煩不敢狀請云。當此麥嶺。民間之艱食。其勢固然。旣聞之後。不可無繼給之道。留庫中一萬石。更許加分。令道臣參量緩急。從便措劃後。以其實數登聞事。分付。何如。上曰。依爲之。出擧條命善曰。今番節使之回。使臣參宴事。禮部咨文帶來矣。使臣參宴。例有謝恩。以來頭節使。伸謝之意。令槐院爲先撰出回咨。正書安寶後。定禁軍給馬下送于灣府。使之依例入送鳳城。節使旣兼謝恩。則使名以冬至兼謝恩使差出事。分付該曹。何如。上曰。依爲之。出擧條上曰。此後三使臣中。必以能文應猝之人。可以差送矣。命善曰。聖敎果然。而製述官亦爲差送。宜矣。上曰。製述官。以軍官帶去。好矣。昌聖曰。古有製述官質正官。而今則久無此例矣。命善曰。今番使行。應製事亦是適然。似不必每每如是矣。命善曰。判尹鄭昌聖。以摠管呈告留院矣。政院以爲。旣參次對之後。呈告自在勿施中。仍爲還給云。政院則可謂得體。而詞訟宿衛。不無相妨。鄭昌聖所帶摠管之任。許遞。何如。上曰。依爲之。出擧條上曰。宣傳官廳懸板。誰果書揭乎。性源曰。臣果書之矣。上曰。以奉敎書揭乎。性源曰。判付下。有尾撰數行。故不敢以奉敎書之矣。上曰。懸板。令宣傳官持入事。分付。顯道承命出傳。李儒敬奉進懸板。命性源讀奏訖。性源曰。當以奉敎謹記書之乎。上曰。記字亦不成此文體段。以奉敎謹識書之。可也。上曰。本廳先生案書拔者。卿果査得乎。性源曰。臣等果爲査問。而崔李兩人之見拔。皆不知云矣。善復曰。新薦人。欲見禁軍取才。而其時本廳。不捧單子。亦於薦記。果書拔字云矣。柱國曰。當初薦記。只書拔字。而先生案則其後追書拔字者矣。上曰。先生案書拔。數三年前。予已見之。書拔之人。尙無自首者乎。善復曰。今始聞之。則李應爀曾當行首宣傳官時。書拔薦記。而此是一會時事。先生案所書者。果是下隷之筆云矣。上曰。觀其字樣。已料其吏筆矣。大抵書拔一事。實係廢人前程。且關後弊。其時主張之人。不可無罪矣。善復等曰。聖敎。果然矣。上曰。日前傳敎中。設有可削之人。待僉議詢同。自兵曹草記者。果何如。善復曰。聖敎。誠好矣。上曰。領相見姜昌煥年前所做詩乎。命善曰。臣果聞之矣。上曰。其詩以風雲玉帳。雨露銀臺爲辭矣。命善曰。風雲玉帳無雙士。雨露銀臺第一仙等三句。雖近稱美。而落句所云。令公長袖天香濕。須愼常時近御筵之句。可見其寓諷矣。上曰。其詩之書付部將廳壁上者。亦甚不緊。而今此聖胤之以復薦事上言者。亦或無怪矣。命善曰。果然矣。善復曰。廳法被削者或復薦。則當初主削人。解削。然後始爲復薦矣。上曰。姜昌煥今方待令乎。性源曰。臣果推訪。至今三日。而尙不來待矣。上曰。限內不爲待令。則自有勿施之例矣。性源曰。然矣。上曰。昌煥居在何邑乎。性源曰。居在宜寧矣。上曰。聞是應敎之後裔云。似是士族矣。性源曰。初旣無礙於宣薦。則必是嶺南兩班矣。命善曰。禁營草記事。極涉可駭矣。大將初旣矇然不察。混同請賞。以至大臣親審草記之境。而將校旣以瞞告定配。則將臣亦豈無罪乎。臣謂該營大將李敬懋。罷職。宜矣。上曰。卿言與予所見。頗有異矣。予非不知其闊略。而商量三四日。始爲下批者。旣不當爲防塞。亦不當爲淆濫故也。禁將豈欲負朝廷而然乎。此是監官瞞告之罪。仍若用罰於將臣。則當以瞞告勘罪。而必至竄配之境。推以思之。豈以燭雙金葉。至有如此之事。命善曰。將臣若瞞告朝家。則罰不當竄配而止。故臣之所陳。以不察請罪矣。旣以不察爲言。則將臣亦豈敢安心行公乎。上曰。予熟知禁將矣。豈以念不到之事。責之於此將臣乎。此必是見欺於監官之致矣。命善曰。矇不覺察之罪。將臣信有之。行公則實難矣。上曰。武臣亦爲引義乎。若以不察爲罪。則都提調亦必難安。今姑置之爲好。而日前筵中。亦有下敎者矣。予於諸將臣。以誠信相孚爲主。而實有感應桴鼓之效。今於禁將。寧或有此等事乎。命善曰。若不被罪。則似爲難安矣。上曰。有則改之。無則加勉。是甚好矣。命善曰。若欲請賞。則雖非色渝者。亦足請賞。而今此擧行。果不善爲矣。上曰。以本營物力。能自辦斷。多造軍物。誠爲可尙。予則欲爲施賞。故草記批答。亦有所言者矣。命善曰。今承下敎。實出於含容之聖意。臣不勝欽仰。而將臣尤有所不安矣。上曰。不但監官之有罪。下吏亦當勘罪矣。命善曰。此擧條。以承批擧行乎。上曰。此甚張皇。以筵說載錄。可也。上曰。御史何爲尙今不來乎。命善曰。以其暗行。故似不得推尋而然矣。華鎭曰。因黍皮契貢人上言。有所仰達者矣。上曰。貢人輩所願何在。命善曰。契人請取用於渠輩之作貢中物件矣。上曰。渠輩所願。欲以司僕取用耶。自戶曹取用耶。命善曰。渠輩則請勿用司僕所儲。取用於貢契物種。而司僕旣有留置之物。則不可捨此而取用於貢契矣。上曰。馬鞍前則頻頻改造。故貢契黍皮。果多取用。而今則馬鞍皆已新造。可用數年矣。命善曰。果然矣。華鎭曰。在前十年內三年。則亦有不爲造成之時矣。上曰。甲午等三年。先朝不用御馬。故果不爲造鞍矣。今此貢人所願旣如是。則從實入酌定以給。甚爲便好。豈以銷刻之嫌。不念其貢瘼乎。命善曰。特軫貢瘼。廣詢變通之道。實是聖德事。而第本寺所用物種。姑不取用於貢人。則雖或酌定。亦無所益於貢人矣。上曰。司僕此一件外。貢人輩無弊瘼乎。華鎭曰。然矣。上曰。作貢以給。亦好矣。命善曰。一年酌定。不過爲一千五百兩。今以此數。有難作貢矣。上曰。司僕旣有貿置黍皮。所儲物種。若盡用下。則以貢價推用於戶曹。而戶曹則劃給於貢人。則似無呼冤之弊矣。華鎭曰。然矣。華鎭曰。因黍皮契貢人上言。有戶判與該寺提調。往復相議停當決定之命矣。太僕馬鞍所入黍皮。則貢人進排之際。曾無弊端。而以市民進排水牛皮等。各種貿易之弊。竝入於以錢都下之中。故渠輩稱冤如此。而見今矯捄之道。別無他策。貿易諸種。依定式擧行。而黍皮一種。使貢人如前進排。事甚便好。該寺提調。今方入侍。下詢處之。何如。上曰。本寺提調之意。何如。司僕提調徐命善曰。聖意曲軫貢弊。至有相議決定之敎。些少難便之端。不足計較。而司僕旣有造用之黍皮。則捨置本寺之物種。專使貢人進排。殊非當初變通之意。此後本寺黍皮。如或不足。則移文戶曹。取用於貢人。恐似無妨矣。上曰。依爲之。出擧條魯鎭曰。各陵園紅箭門有頉。則各其本陵官報本曹。自本曹隨其緩急。或節祀兼告。或擇日修改。而郞廳進去。則始自庚寅。仍以爲例矣。廚傳之弊。雖不足恤。往來之際。旣無實效。自今爲始。一依前規。紅箭門修改時。則令各其本陵官。依前兼監役擧行事。定式。何如。上曰。依爲之。出擧條民始曰。當此麥嶺。穀物甚貴。民間之儲積垂乏。都下之市直漸踴。在前如此之時。多有貢價預下之例。矧此朝家軫念之時。宜施別般優恤之政。本廳貢價中米邊。限三朔竝爲上下。何如。上曰。近聞米直踊貴。差過旬餘。將又倍蓰云爾。則及此時貢米之發倉預下。在都民可除艱食之患。卿之所奏甚好。依此爲之。可也。出擧條上曰。預下當爲幾石乎。民始曰。殆過萬石矣。上曰。都民當被其惠矣。民始曰。本廳庫舍不足。財穀無儲積之所。今欲姑借龍虎營。而兵判頗持難矣。上曰。當初守禦廳毁撤。旣甚不緊。而北倉事。亦不成說矣。命善曰。守禦廳若出鎭。則自無如是之弊矣。上曰。古亦有出鎭之時矣。民始曰。今後出鎭。雖甚爲好。而居是職者。皆是卿宰。必不欲久留於外矣。上曰。以龍虎營移屬守禦廳。則兵判之以爲持難。是何故也。性源曰。龍虎營猶緊於守禦廳。且無空給之義矣。上曰。守禦廳雖有無料軍兵。而其數多於龍虎營。則龍虎營有何尤緊於守禦廳乎。性源曰。若値移御之時。則龍營當搬移於上龍營。此亦難借之一端矣。上曰。雖或移御。在前龍營。居在桂洞。亦有擧行之例。今亦有何所難耶。民始曰。本廳自失舊廣興倉及北倉之後。倉舍不足。將無容積之所。當此財詘之時。別爲營建。非可擬議。還推北倉之外。更無他道。而但守禦舊廳。已爲毁撤。則該廳亦無移接之處。龍虎營旣有新設之營。則舊營棄置無所用。以此許作守禦廳。似甚便好。而但兵判以爲日後或有移御慶熙宮之時。則又當與時龍虎營相換云。從前該營。未嘗有隨時搬移之擧。則日後雖値移御之時。該營之仍留本營。未爲不可。而守禦廳則雖得此處。必當加建廨庫。可以住接。而旣定之後。又使之移來移去。決是行不得之事。臣意則以舊龍虎營。永作守禦廳。然後可無相妨之患。故敢此仰達矣。上曰。依爲之。守廳之移設於北倉。予意本以爲不緊。自初移設之時。已有持難於筵奏。此事顚末。似在堂后日記矣。況今惠局穀物餘貯。無積峙之所云爾。則還推已失之倉庾。不煩更建之物力。實爲兩便之政。至於兵判之以舊龍營之出給以爲不可云云。未知其爲然。視御所之移還營。亦隨以上下。此無稽之例也。此後兵曹或於移御之際。聞其龍營之稍遠。復有推還之請。法歸銷刻。事無意義。無得更生。此等岐貳之論事。各別申飭。可也。出擧條有隣曰。綾州儒生李碩垕上言。兩條邑瘼事。何以爲之乎。上曰。以草記論稟。可也。有隣曰。頃因開城府殺獄罪人崔泰獜妻崔召史擊錚査啓。泰獜正犯之明白無疑。其妻爰辭之一切誣罔。前判書臣李性源。已爲詳細論列。而惟以傷處實因之不載。相鬪日字之不問。前後獄案。更令修啓後稟處事。覆啓蒙允。行會本府矣。開城留守鄭昌順啓本。今才來到。故詳閱其文案。則耳輪脅助。俱係要害。而傷痕狼藉。實因分明。至於相鬪日字。雖不緊關於獄情。而欲實其妻之原情。忽變兩檢之前招者。尤極巧惡。正犯崔泰獜。待用刑依前同推。期於得情之意。分付該府。何如。上曰。依爲之。出擧條上曰。此獄無疑晦之端乎。開留進前以奏。可也。昌順曰。此囚所犯。極其凶獰。且明白無疑矣。昌順曰。松都不但勝國遺址。亦是居留重地。挽近以來。凋弊特甚。其所減省。多出下策。而勅庫銀子出數。爲二萬兩。而目今留儲。纔爲一萬兩矣。每年以一千五百兩。以爲開市。而若過數三年。則此數將告渴矣。在前或移送平壤。以爲補用。而今則入不補出。其所矯弊之方。下詢大臣而處之。宜矣。上曰。大臣所見。何如。命善曰。開留則以爲。區劃以給云。而一年三千兩。何以區處。而雖欲移送他處。平安道旣有勅庫。京畿無他可送之處。實無變通之道矣。上曰。左右相之意。何如。樂性曰。臣亦以姑觀前頭爲言。而無好道理矣。福源曰。誠如領左相之言。實無善策矣。昌順曰。勅庫今雖有若干留儲。而只可爲一二年支用。此後則廟堂亦當不得不區處矣。命善曰。此非時急之事。更加商量而處之。宜矣。上曰。唯。昌聖曰。四月八日之燈。固是流來風俗。而至於初十日懸燈。前所未見。事甚訝惑。採問委折。則或云部隷之所指揮。故臣申飭各部。使之査出。而首倡之人。終不能摘發。然似聞先自南部中部而始云。事雖微細。旣無朝令。則部屬之私自知委。極爲痛駭。方自臣府。懲治爲計。而爲官員者。若能常加檢飭下隷。焉敢假托朝令。欺誑小民乎。不可以一時不察。有所容恕。兩部當日入直官員。竝拿問處之。何如。上曰。依爲之。出擧條昌聖曰。以鄭璲氷魚船事。有自京兆決處之敎。而鄭璲之屢次擊錚。極涉無嚴。鄭龍河之獨專其利。亦甚無據。璲則旣施定配之律。龍河之六兄弟。使之毋得居在江上。而令氷魚船任意散泊。以杜此弊。宜矣。上曰。鄭龍河六兄弟之一時竝逐。亦涉如何矣。昌聖曰。然則令魚船。切勿入接於兩漢家。宜矣。上曰。此不必出擧條。自法司禁斷。可也。文泳曰。向者諸臺臣箚疏。以朝紙所出。大槪見之。事關懲討。而爲日許久。尙未賜批。恐有欠於待臺閣開言路之道。今日賓筵。臺臣因此不得進參者。亦有損於國體。卽爲下批。是臣區區之望也。上曰。所陳。好矣。從當下批矣。命差曰。李弘述延諡。以無銓郞。不得爲之云。銓郞今當差出。而只有二望。令該曹以二望擬入。何如。上曰。依此擧行。而以在京無故人。擬入。可也。上曰。若爲二望。則鄭東浚自當拔望乎。福源曰。鄭東浚旣在補外。則似不敢擬進矣。上曰。旣不欲行公。則有召輒違。徒損國體。仍爲拔望。亦甚無妨矣。命善曰。拔望則難矣。上曰。金載瓚。以向有人言。或不欲行公乎。命善曰。此非事係銓郞。似不必以此引嫌矣。上曰。旣以譴削被論。則似欲引嫌。而亦不可以是自劃矣。命植曰。本事臺諫。猶有未盡詳審。而吏郞旣非全然有失。其所被論。非因政注間事。則宜無撕捱之端矣。命善曰。適當今年。本家必欲及是時延諡。故臣果仰達矣。上曰。其時事。在於何月乎。命善曰。在於五月云矣。上曰。使之趁此延諡則。好矣。命善曰。果然矣。上曰。假郞不得代行乎。命善曰。然矣。是故或有十年二十年不得延諡者矣。上曰。銓郞通塞。堂上亦爲主之乎。命植曰。然矣。命書榻敎曰。政官牌招開政。上曰。寶鑑今當從近畢役。誠爲可幸矣。福源曰。簒修堂上。未及輪看。而輪看之時。自多付標者矣。上曰。以大體論之。其所編次。可謂蔑以加矣。文衡已皆輪看校正。則文衡以外。亦何必盡爲輪看乎。福源曰。事體重大。故輪看之際。或有付標。而不過字句間事矣。上曰。此便是著述。而卿與奉朝賀。同爲主管。則大體有疵病處。諸堂雖各言所見。而字句之病。何可盡改耶。福源曰。付標者。亦不必盡改。當一從主管人之取捨矣。上曰。校正後。聞欲進呈。而不必更進。從速釐正。好矣。命惠堂訓將進前。上曰。沁都軍器輸置後。皮物尙不變通。今者鳩聚者。果至幾何乎。民始曰。皮物纔得三十餘張。而自賑廳猝難鳩聚。若爲貢物。則貢價甚多。是誠難便矣。善復曰。皮物不能久儲。亦爲不緊矣。上曰。他般物種。今已盡備。而銀子無一所儲。是誠可悶矣。雖萬兩之數。若得儲置。則當爲陰雨之備矣。前則江華所儲銀子。爲五六萬兩。而每年取來四五千兩。故今則蕩然無餘。實非備不虞之道矣。先朝時山陵役事及賑資。屢用此銀。而其所受效。亦甚多矣。命善曰。聖敎。果然矣。上曰。昨冬所去軍物甚多。殆近年所無。而銀錢木布。亦皆留意儲置。然今無充入之道矣。民始曰。今年有風落木。所得纔爲五千餘兩。在賑廳亦不緊關矣。雖極些小。以此區劃作銀。每年充入。此外又有一道。若有需米處。則戶曹必貿來關西小米。以均廳及兵曹封不動錢。限三萬石貿穀以置。而糴糶取耗。則每年可爲數三千兩。以此亦換銀入送。好矣。上曰。卿言。甚好矣。每年以二千兩。限十年充入。則必得其效矣。命善曰。此是保障重地。若年年充入二千兩之數。則誠爲實務矣。樂性曰。均廳兵曹。亦不失元數。而銀子則有充入之道。果爲便好矣。善復曰。江都內帑庫各樣軍器。昨冬新造。輸運藏置。而至於銀子。則昔以五萬兩。爲封不動。以備緩急之用矣。今則罄竭無餘。事極疎虞。臣意則從長變通。依前備置。以爲不時之需似好。惶恐敢達矣。民始曰。留都積儲。政是備不虞務實用之道。況此舊銀之已盡。宜圖新貨之充補。而目下財用。他無拮据之方。今年則適有風落松發賣錢五千餘兩。此在賑廳。不甚關緊。以此作銀以置。而每年別備。又有一道。度支之前頭需用。必當不些。而旣無着手處。則勢不可不請得關西小米。而均廳兵曹。各有封不動錢。今以徒積之錢。買取應劃之穀。留置關西。糴糶取耗。自明年爲始。以其耗條。逐年作銀。送置沁都。則元數固在。而自有取剩之道。可謂兩便矣。華鎭曰。本曹前頭需用果不些。而關西小米之換留取耗。亦甚兩便。稅小米三萬石。劃給臣曹。以爲許賣之地。好矣。上曰。依爲之。出擧條上曰。江都內帑文書。留守主管。而中使檢閱時。庫門開閉。留守亦眼同照管耶。熤曰。開閉時。留守不爲照檢。而以經歷擧行矣。樂性曰。經歷替行。固是謬例。此乃留守所掌矣。上曰。內帑甚重。而使經歷照檢者。是乃不善擧行之事。左相旣經留守。必當詳知。出擧條申飭。可也。樂性曰。江都內帑諸庫。中使點閱時。留守眼同擧行。自是古例。而近聞經歷替行云。其在重事體之道。殊涉未安。此後則留守依前擧行之意申飭定式。何如。上曰。依爲之。出擧條上曰。守禦使俱吏判俱是同成均乎。民始曰。然矣。上曰。明日儒生殿講時。館學掌色。當爲押班。而此則有特敎。然後可以進參。卿以此意。知委。可也。民始曰。然則掌色擧案以別單書入乎。上曰。與凡儒竝錄。可也。命退。諸臣以次退出。